**Uunga siunnersuut:**

**Niuernermik tunngaveqarluni erngup nukinganut tunngasunik suliaqarnermi isertuussisarneq aamma allagaatit ilaannik takunnissinnaatitaanermik atuutsitsinngittarneq pillugu Namminersorlutik Oqartussat nalunaarutaat**

Erngup nukingata nukissiornermut atorneqartarnera pillugu Inatsisartut inatsisaanni nr. 5-imi, 27. novembari 2018-imeersumi § 18, imm. 3 naapertorlugu aalajangersarneqarpoq:

*Atuuffia*

**§ 1.** Nalunaarut erngup nukingata nukissiornermut atorneqarnissaannut aallarniutaasumik oqaloqatigiinnerit naliliinerillu pillugit sulianut atuutissaaq, tassungalu ilaapput:

1) akuersissuteqartoqarnissaanut qinnuteqarsinnaaneq akuersissutillu pillugit oqaloqatigiinnerit naliliinerillu.

2) Innaallagissamik, erngup nukinganik isumalluutinik atuinissamut akuersissutit naapertorlugit tunisassiarineqartumik atuiffiusumik pisortat namminersortullu attuumassuteqarsinnaasut pillugit oqaloqatigiinnerit naliliinerillu, taakkununngalu inuussutissarsiornermi suliat nukissiornermik annertuumik pisariaqartitsiviusut aamma Nukissiorfinnut, pisortat innaallagissamut aqqusersuutaannut imaluunniit pisortanut namminersortunulluunniit atuisunut innaallagissamik pilersuinerit ilaatinneqarput.

3) Sulianut atatillugu suliat pissutsillu aamma pissutsit nr. 1-2-mi taaneqartut.

*Imm. 2.* Nalunaarut misissueqqaarnissamut imaluunniit erngup nukinganik isumalluutinut innaallagissiornermut atorneqartussanut akuersissutinut nalunaarutigineqarsimasimasunut atuutissanngilaq.

*Akuersissuteqartoqarnissaanik qinnuteqaataasinnaasuni aamma akuersissutaasinnaasuni allagaatinik takunnissinnaatitaanermut ilaatitsinngittarneq*

**§ 2**. Niuernermi pissutsit pillugit suliani, § 1-imut ilaatinneqartuni allagaatit uku pisortat ingerlatsinerat pillugu paasitinneqarsinnaatitaaneq pillugu Inatsisartut inatsisaat naapertorlugu allagaatinik takunnissinnaatitaanermut ilaatinneqanngillat:

1) Naalakkersuisut aamma inuit ataasiakkaat suliffeqarfiilluunniit, akuersissummik qinnuteqarnissaq imaluunniit erngup nukinganik isumalluutinut nukissiornermut atorneqartussanut Inatsisartut inatsisaat naapertorlugu akuersissuteqartoqarnissaanik qinnuteqaatinik taamaattunik tunniussinissaq siunertaralugu Naalakkersuisunut saaffiginnissimasut akornanni allagaatit avitseqatigiiffigineqartut.

2) Allagaatit, akuersissummik qinnuteqarsinnaanermut aamma erngup nukinganik isumalluutinut nukissiornermut atorneqartussanut Inatsisartut inatsisaat naapertorlugu akuersissuteqartoqarnissaanik qinnuteqarsinnaanermut tunngasut.

3) Allagaatit, pisortanut namminersortunullu erngup nukinganik isumalluutinik atuinissamut akuersissutit naapertorlugit tunisassiarineqartumik atuisinnaasunut tunngasut.

4) Allagaatit, erngup nukinganik suliaqarnernik aammalu pisortat namminersortullu suliaannik attuumassutilinnik siuarsaanissaq, ineriartortitsinissaq pilerisaaruteqarnissarlu pillugit Naalakkersuisut akornanni allaqatigiiffiusut.

5) Sulianut nr. 1-4-mi ilaatinneqartunut atatillugu sulianik ilisimasalinnik allaqateqarnerit.

6) Allagaatit, Naalakkersuisuni oqartussaasut, nr. 1-5-imi ilaatinneqartut akornanni allaqatigiiffiusut.

*Isertuussisarneq*

**§ 3.** Pissutsit § 1-imut ilaasut pillugit aallarniutaasumik oqaloqateqarnernut naliliinernullu atatillugu paasissutissat allagaatillu pilersinneqartut, suliarineqartut, tunniunneqartut tiguneqartulluunniit isertuussatut suliarineqassapput.

*Allagaatinik takunnissinnaatitaanermut ilaatitsinnginnerup atorunnaarnera*

**§ 4.**§ 2 naapertorlugu allagaatinik takunnissinnaatitaanermut ilaatitsinnginneq illuatungiliuttup Naalakkersuisunut aallarniutaasumik oqaloqateqarnerata atorunnaarneraniit ukiut pingasut qaangiunnerini atorunnaassaaq, tassungalu ilaatinneqarput:

1) Illuatungiliuttup erngup nukinganut inatsit naapertorlugu akuersissummik nalunaaruteqarnissamik qinnuteqaammik tunniussinera.

2) Illuatungiliuttup Naalakkersuisunik oqaloqateqarnera unittoq pillugu illuatungiliuttup Naalakkersuisunut ilisimatitsinera imaluunniit allatut iliorluni nalunaaruteqarnera.

3) Pissutsit allat kingunerisaanik illuatungiliuttup Naalakkersuisunik oqaloqateqarnermik naliliinernillu ingerlaqqissinnaannginnera.

*Atuutilerfia*

**§ 5**. Nalunaarut xx. [qaammat] 2022-mi atuutilerpoq.

*Imm. 2.* Nalunaarut allagaatinik takunnissinnaatitaanernut, nalunaarutip atuutilernerata kingorna tunniunneqartunut atuutissaaq.

*Namminersorlutik Oqartussat, ulloq x. [qaammat] 2022*

**Kalistat Lund**

Nunalerinermut, Imminut Pilersornermut, Nukissiutinut Avatangiisinullu Naalakkersuisoq

/ Mette Skarregaard Pedersen